Pääministeri Juha Sipilä (kesk) ennustaa tinoista, miltä näyttävät Suomen talous, turvallisuus ja tulevaisuus vuonna 2017

Videolla pääministeri ennustaa tinasta Suomen tulevaisuuden.

Pääministeri Juha Sipilä toivoo, että suomalaiset juhlisivat kunnolla Suomen itsenäisyyden 100-vuotisjuhlia. JENNI GÄSTGIVAR

Pääministeri Juha Sipillää ilahduttaa selvästi eniten taloustina, joka paljastaa selkeällä ylöspäin sojottavalla nuolellaan Suomen hyvät talousnäkymät ensi vuodelle.

Perinteisesti röpelöinen tina on luvannut rahaa, ja onneksi sitä löytyy myös Suomen taloutta kuvaavasta uudenvuodentinasta.

- Nuoli on todellakin ylöspäin ja röpöäkin löytyy. Ensi vuonna toivottavasti nähdään, että tämä positiiviseksi kääntynyt Suomen talouden suunta vain vahvistuu.

- Nuoli on hieno ja suunta on todellakin kääntynyt parempaan, pääministeri iloitsee, jopa niin paljon, että haluaa säilyttää taloustinan itsellään.

Vaikea ennustaa

Pääministeri sanoo, että ennakoitua positiivisempaa Suomen talouden käännettä ei kukaan osannut ennustaa.

- Ei sitä kukaan osannut ennustaa, että tälle vuodelle tulisi 1,6 prosenttia bruttokansantuotteen kasvua.

Sipilä muistuttaa, että hallituksen talousohjelma perustui myös ennusteisiin, jotka pohjautuivat 70 prosentin työllisyysasteeseen, eivätkä nykyiseen tavoitteeseen, joka on 72 prosentin työllisyysaste.

- Eli emme rakentaneet hallitusohjelmaa minkään unelmien päälle, vaan realistiseen tilannekuvaan. Tavoittelemme nyt korkeampaa työllisyysastelukua, koska se on edellytys, että velaksi eläminen julkisessa taloudessa loppuu ja saamme työllisyyden paranemisen ja sen kautta kertyvien verotulojen avulla myös muita eriarvoisuuden ongelmia ratkottua.

Pääministeri Juha Sipilä ennustaa tinasta Suomelle ensi vuonna hyvää jääkiekkomenestystä. JENNI GÄSTGIVAR

- Olemme arvioineet, että tämä 72 prosentin työllisyysaste saavutetaan vuonna 2021 ja siitä haluan pitää edelleen kiinni.

Pääministeri ei myöskään usko, että lisäleikkauksia tarvitaan kuntavaalien jälkeen, toisin kuten valtiovarainministeri Petteri Orpo (kok) on todennut. Sipilä selittää valtiovarainministerin 1-2 miljardin leikkaustarvepuheita valtiovarainministerin pestiin kuuluviksi.

- Itse en usko lisäleikkauksiin, mutta valtiovarainministerin on tietysti toimensa puolesta maalailtava niitä harmaitakin pilviä.

Pääministeri myöntää, että hallitus käyttää koko ajan myös kiisteltyä velkaelvytystä, muun muassa infran parantamiseen, vaikka siitä ei paljoa puhuta.

- Sitä tehdään koko ajan. Elvytämme paljon, vaikka siitä ei juuri keskustella. Meillä on muun muassa 1,6 miljardin kärkihankepaketti, josta on 600 miljoonaa varattu teiden parantamiseen.

- Velkaahan otamme koko ajan. Onneksi sitä saadaan, ja korko on tällä hetkellä edullinen, mutta jos korko nousisi yhdenkin prosenttiyksikön, tietäisi se miljardin lisää kuluja.

Suomen tulevaisuutta ennustavassa tinassa näkyy pääministerin mukaan selvästi ensi vuoden 100-vuotisjuhlavuoden yhdessä-teema. JENNI GÄSTGIVAR

Kolme uudistusta

Pääministerin tavoitteena on vielä tämän vaalikauden aikana löytää kolme uudistusta, joilla olisi talouskasvua kiihdyttävä sekä työllisyyttä parantava vaikutus.

- Yksi mahdollinen toimi voisi olla tämä liikenneverkkoyhtiö. Kyse on siitä, löydämmekö sellaisia keinoja, joilla voidaan uudella tavalla ajatellen kiihdyttää julkisia investointeja ja infran rakentamista.

- Tämä liikenneverkkoyhtiö on uusi tapa, johon ei olla totuttu. Hallitus on tuonut isoja, uusia tapoja rohkeasti keskusteltaviksi ja arvosteltavaksi. Nekin saattavat hämmentää ihmisten mieliä, että mitä tämä oikein tarkoittaa, mutta julkinen keskustelu ennen päätösten tekemistä on hirvittävän tarpeen

Hävittäjät tapetilla

Suomen ensi vuoden talousnäkymät on käsitelty ja seuraavana vuorossa on Suomen turvallisuutta ennustava tina, joka näyttää hämmentävästi uudelta monitoimihävittäjälentokoneelta. Tina viittaa ajankohtaisiin hävittäjähankintoihin, koska Suomi joutuu pian uusimaan vanhat Hornetit.

Uusista monitoimihävittäjähankinnoista kilpailee viisi ehdokasta: Jas Gripen E, Eurofighter Typhoon, Dassault Rafaele, F-35 sekä F/A-18 Super Hornet.

- Näyttääkö tämä tina Super-Hornetilta, vai Jass-Gripeniltä, sitä en osaa vielä sanoa. Jos tässä olisi Gripenin logo tai Hornetin logo, niin siihen täytyisi myöntyä, mutta sitä ei tässä vielä ole, pääministeri naurahtaa.

- Toivottavasti näissä puolustushankinnoissa päästään ensi vuonna eteenpäin ja puolustuspoliittinen selonteko etenee ja päästään laajaan parlamentaariseen yhteisymmärrykseen siitä, minkälaisia puolustusvälineitä Suomi jatkossa tarvitsee, pääministeri sanoo.

Sipilä on yrittänyt joulun alla vakuuttaa eduskunnan muiden puolueiden puoluejohtajat sen taakse, että miljardien hävittäjähankinnat voitaisiin tehdä siten, että ne eivät samaan aikaan aiheuttaisi leikkauksia sosiaalitukiin tai palveluihin.

- Tapasin puoluejohtajat joulun alla, ja siinä käytiin läpi hankintojen taloudellista perustaa. Keskeinen viestini ja ehdotukseni oli, että hävittäjähankinta ei saisi aiheuttaa leikkauksia muualla.

Sipilän mukaan tämä on mahdollista, jos hävittäjähankinnat käsitellään ikään kuin budjettikehysten ulkopuolisena välttämättömänä hankintana.

Pääministerin mukaan puoluejohtajilta tuli asialle ymmärrystä.

- Mutta totta kai se oli vasta ensimmäinen palaveri ja me kokoonnumme tämän tiimoilta useamman kerran sitten, kun puolueet ovat tahoillaan harkinneet tätä.

Terrori uhkaa

Yleisen turvallisuuden kannalta pääministeri arvioi, että suurimman uhkan ensi vuonna muodostaa terrorismi.

- Euroopassa terrorismi on lisääntynyt ja hallituksen ykköstehtävä on vastata kansalaisten turvallisuudesta, siitä ei voida tinkiä.

Sipilän mukaan hallitus on lisännyt resursseja terrorismin torjuntaan.

Pääministeri arvioi, että sotilaallista uhkaa ei Euroopassa tällä hetkellä ole. Sipilä suhtautuu myös lähtökohtaisen positiivisesti Yhdysvaltain uuteen presidenttiin Donald Trumpiin.

- Trumpista ei vielä kovin paljoa tiedetä. Noin kuukauden päästä hän tekee varmasti ulko- ja turvallisuuspoliittiset linjauksensa.

- En ole pessimisti tässäkään suhteessa. Se voi antaa myös uuden mahdollisuuden yhteistyölle, kun valta vaihtuu, jolloin voidaan yllättävänkin nopeasti päästä eteenpäin monissa asioissa, mutta aika näyttää, Sipilä sanoo.

Pääministerin mukaan Suomi on yhä valmis järjestämään Putin ja Trumpin huipputapaamisen ensi keväänä.

- Olemme valmiina reagoimaan, jos tilanne on otollinen, mutta tässä maailmantilanteessa on vaikea ennustaa, mikä tilanne on toukokuussa.

Pääministeri tutkii näkyykö hävittäjähankintoja ennustavassa uudenvuodentinassa Gripenin vai Hornetin logo. JENNI GÄSTGIVAR

Itsenäisyyden juhlaa

Entä miltä näyttää Suomen tulevaisuutta kuvaava tina itsenäisyyden 100-vuotisjuhlavuonna?

- Kun verrataan näihin muihin tinoihin, tämä tina näyttää paljon yhtenäisemmältä. Tässä näkyy selvästi juhlavuoden yhdessä-teema, vaikka irtiottoja tulee varmasti ensi vuonnakin olemaan, mutta siitä huolimatta tämä yhdessä-teema vahvistuu, pääministeri tulkitsee.

Minkälaista juhlavuotta toivotte?

- Toivon, että suomalaiset juhlivat ansaitusti 100-vuotiasta Suomea ja pystyvät olemaan ylpeitä Suomesta ja suomalaisuudesta. Mutta kyllä tämän yhdessä-teeman alla toivon, että yhteenkuuluvaisuuden teema vahvistuu ja saamme käänteen tapahtumaan eriarvoistumiskehityksessä. Se on ehdoton edellytys sille, että yhteenkuuluvaisuuden tunne vahvistuu.

- Suomalaisten eriarvoistuminen on todellinen huoli ja se on myös päivittäin itsellä mielessä, kun hallitus tekee leikkauksia, uudistuksia ja yrittää luoda talouskasvua.

Pääministerin mukaan eriarvoistuminen ja työttömyyden periytyminen ovat Suomessa pidempiaikaisia kehityssuuntia.

- Nyt Pisa-tuloksissakin alkaa näkyä ensimmäistä kertaa, että sosioekonominen asema vaikuttaa lapsen koulumenestykseen, kun aiemmin Suomen vahvuus on ollut, että näin ei käy.

- Tämä oli yksi syy siihen, miksi halusin nimittää Juho Saaren eriarvoistumisen torjumista selvittävän työryhmän.

Saari on esittänyt, että eriarvoistumisen torjumiseen pitää löytää keinoja, jotka ottavat huomioon myös talouden raamit.

- Sellaisiahan keinoja on helppo kertoa, jotka on taloudellisesti mahdoton toteuttaa.

Vihapuhe ja sananvapaus

Mitä pääministeri voi tehdä alati kasvavalle vihapuheelle ja sananvapauden ongelmille, varsinkin kun pääministerin omakin luottamus Yleisradioon oli taannoin nolla, vaikka sittemmin se lienee palautunut.

- Olen vankkumaton sananvapauden ja vapaan tiedonvälityksen kannattaja, siitä ei ole koko aikana ollut kysymystäkään, mutta tähän liittyy myös vastuu, joka näkyy journalismin ohjeiden noudattamisessa ja siitä oli kysymys, kun annoin Ylelle silloin palautetta.

Vihapuheen suhteen pääministeri toivoo malttia.

- Somen mukanaan tuoma nopea reagointi tuo mukanaan ylilyöntejä, joita tulee varmasti kaikilta osapuolilta. Ne puolestaan lisäävät vastakkainasettelua.

- Minusta tästä pitäisi käydä avoin ja rehellinen keskustelu ja miettiä mitä me jokainen voisimme omalta osaltamme tehdä tälle vihapuhekehitykselle.

Pääministeri Juha Sipilä ennustaa tinoista Suomen tulevaisuuden, talouden ja turvallisuuskehityksen. JENNI GÄSTGIVAR

Ihanaa leijonat!

Pääministeri Sipilä palaa vielä tinaennustusten lopuksi yllättävään havaintoon, jonka hän tekee Suomen tulevaisuutta kuvaavasta tinasta.

- Tämähän on mielenkiintoinen. Näyttääkö tämä Suomen leijonalta? Kyllä tämä taitaa olla leijona, joten se viittaa varmasti myös tuleviin jääkiekon MM-kisoihin, ja ehkä myös Suomen menestykseen, pääministeri ennustaa naurahtaen.